Radi praćenja nalaza iz privremenog izvješća i preispitivanja pravedne uporabe i odstupanja radi održivosti, Uredbom o roamingu Komisiju se još obvezuje da do 15. prosinca 2019. Europskom parlamentu i Vijeću podnese izvješće o preispitivanju koje sadržava ocjenu funkcioniranja tržišta roaminga na temelju propisa o RLAH-u. To je tema ovog izvješća. Podroban opis metodologije i rezultati analize na kojima se temelji ovo izvješće mogu se naći u popratnom radnom dokumentu službi Komisije. Ovo izvješće općenito potvrđuje nalaze iz privremenog izvješća Komisije i RDS-u o politici pravedne uporabe i odstupanju radi održivosti: reforma RLAH uspješna je i ostvaren je njezin cilj da se potakne dosad neiskorištena potrošnja u roamingu. Analiza pokazuje da se dinamika tržišnog natjecanja na veleprodajnim i maloprodajnim tržištima roaminga nije promijenila – i ne očekuje se da će se promijeniti – u mjeri koja bi dopustila ukidanje propisa o roamingu u sljedećim godinama. Usto, ima prostora za poboljšanja. Komisija bi stoga trebala poduzeti potrebne korake, uključujući zakonodavne mjere, da Europljani mogu nastaviti koristiti roaming bez dodatnih naknada u nadolazećim godinama te da veleprodajna tržišta dobro funkcioniraju.

Nacionalna regulatorna tijela odobrila su odstupanje radi održivosti mobilnim operatorima koji su dokazali da, radi provođenja RLAH-a, ne mogu ostvariti povrati trenutačnih i predviđenih troškova pružanja reguliranih usluga roaminga bez povećanja domaćih cijena. To se dogodilo u slučajevima u kojima se to i očekivalo, tj. pojedini OPVM-ovi u određenim državama članicama i pojedini OPM-ovi u državama članicama s niskim cijenama podatkovnih usluga i velikim neravnotežama u pogledu roaminga i/ili malim prihodom po korisniku (Estonija, Litva, Poljska, Finska). Odobrena odstupanja služe isključivo za to da bi ti operatori mogli ostvariti povrat troškova pružanja usluga roaminga svojim korisnicima te kako bi se izbjegao porast domaćih cijena. Dakle, suzakonodavci su mehanizam za održivost primijenili kako je bilo planirano i on je, kad je to bilo potrebno, dobro funkcionirao kao zaštitna mjera za izbjegavanje poremećaja na domaćim tržištima, prije svega poskupljenja. U prvom tromjesečju 2019. samo je na 1,3 % (odnosno 3,1 %) ukupnog maloprodajnog podatkovnog prometa u roamingu u EU-u/EGP-u (odnosno govornog) obračunata dodatna naknada zbog odstupanja.

Nadalje, kao što se i očekivalo, broj odstupanja se s vremenom smanjio zbog reguliranog pada maksimalnih veleprodajnih cijena roaminga: u lipnju 2019. nijedan od tri OPM-a u Estoniji nije zatražio obnavljanje odstupanja; jedan od tri OPM-a u Litvi također nije obnovio zahtjev, a u Francuskoj su samo tri OPVM-a obnovila zahtjev, dok ih je 2017. to zatražilo 11. U Mišljenju o tržištu roaminga BEREC napominje da se mehanizam odstupanja odnosi na mali dio tržišta koji se i dalje smanjuje te da nacionalna regulatorna tijela očekuju sve manji broj odstupanja u nadolazećim godinama.

Konačno, kako je navedeno u RDS-u o politici pravedne uporabe i odstupanju radi održivosti, operatori kojima je odobreno odstupanje upotrebljavali su ga umjereno: mnogi i dalje pretplatnicima nude velik broj usluga roaminga bez dodatnih naknada kako bi ostali konkurentni na domaćem tržištu. Ako naplaćuju dopuštenu dodatnu naknadu za roaming, ona je drastično smanjena u odnosu na iznos prije 15. lipnja 2017. (za više od 90 % za podatkovne usluge) tako da korisnici čak i u takvim slučajevima imaju znatne koristi od velikog pojeftinjenja roaminga.

Cijene roaminga u zemljama izvan EU-a/EGP-a u prosjeku su nastavile padati

Maloprodajne cijene roaminga mobilnih operatora iz zemalja izvan EU-a/EGP-a i dalje padaju. U razdoblju od prvog tromjesečja 2017. do prvog tromjesečja 2019. cijene za podatkovne usluge u roamingu u zemljama izvan EU-a/EGP-a smanjile su se za 8 %, a za govorne usluge za više od 30 %. Dakle, trend jakog opadanja cijena podatkovnih usluga u roamingu u zemljama izvan EU-a/EGP-a nastavio se i nakon uvođenja RLAH-a. Općenito, zbog ukidanja naknada za roaming unutar EU-a/EGP-a nije poskupio roaming u ostatku svijeta .

Zadovoljstvo korisnika je veliko

U Privremenom izvješću navodi se da Europljani uvelike prihvaćaju i cijene reformu RLAH. Istraživanje Eurobarometra, provedeno godinu dana nakon uvođenja RLAH-a, pokazalo je da je 81 % putnika upoznato s ukidanjem naknada za roaming u EU-u/EGP-u, a 69 % svih Europljana smatra da oni sami ili netko koga poznaju od toga ima ili će imati koristi. Povratne informacije koje je Komisija primila od udruga potrošača od lipnja 2017. općenito su vrlo pozitivne.

Veleprodajno tržište roaminga

Potvrđena su opažanja iznesena u Privremenom izvješću prije godinu dana. Učinak velikog povećanja potražnje za roamingom istaknutog u odjeljku 3.b znatno varira među operatorima ovisno o strukturi protoka prometa korisnika dotičnog operatora. Operator se na temelju strukture protoka prometa može smatrati operatorom s većinskim vanjskim roaming prometom ili operatorom s većinskim unutarnjim roaming prometom. Operator s većinskim vanjskim roaming prometom jest onaj čiji se korisnici više koriste mobilnim uslugama u inozemstvu (tj. na mrežama partnerskih operatora u drugim državama članicama EU-a) no što se korisnici partnerskih operatora njima koriste na njegovoj mreži. Korisnici operatora s većinskim unutarnjim roaming prometom pak imaju manju potrošnju mobilnih usluga u inozemstvu od potrošnje korisnika partnerskih operatora na njegovoj mreži. Zbog turističkih kretanja operatori u sjevernoeuropskim zemljama obično su operatori s većinskim vanjskim roaming prometom, a operatori u južnoeuropskim zemljama obično su operatori s većinskim unutarnjim roaming prometom, no postoje i iznimke.

U tom kontekstu razina maksimalnih veleprodajnih cijena roaminga ključna je komponenta Uredbe o roamingu. Dvostruki cilj maksimalnih cijena jest omogućiti svim ili gotovo svim operatorima u Uniji pružanje usluge RLAH, a da istovremeno mogu ostvariti povrat troškova na veleprodajnoj razini u cijeloj Uniji.

Uredbom je potaknuto znatno sniženje veleprodajnih cijena od kojih su koristi imali operatori s većinskim vanjskim roaming prometom

Nagli pad veleprodajnih cijena roaminga naveden u Privremenom izvješću dodatno se nastavio, prije svega za podatkovne usluge. Prosječna veleprodajna cijena roaminga za podatkovne usluge pala je na 1,78 EUR/GB u prvom tromjesečju 2019., dok je u prvom tromjesečju 2017. iznosila 8,22 EUR/GB Kad je riječ o govornim uslugama, prosječna veleprodajna cijena roaminga u prvom tromjesečju 2019. iznosila je 1,97 cent/min, dok je u prvom tromjesečju 2017. iznosila 2,90 cent/min.

Do pada veleprodajnih cijena roaminga došlo je uglavnom iz dva razloga. Prvo, nove maksimalne veleprodajne cijene roaminga utvrđene u Uredbi o roamingu 2017. (koje se, kad je riječ o podatkovnim uslugama, smanjuju na godišnjoj razini) djelovale su kao znatno niže gornje granice cijena, što je potaknulo dinamiku tržišnog natjecanja među operatorima koji nude veleprodajni pristup roamingu ispod tih gornjih granica. Drugo, uvođenje RLAH-a dovelo je do znatnog povećanja prometa u roamingu, što je potaknulo dodatno tržišno natjecanje u veleprodajnim cijenama roaminga ispod gornjih granica. Znatno niže veleprodajne cijene roaminga uvelike su ublažile sve moguće posljedice uvođenja RLAH-a na operatore s većinskim vanjskim roaming prometom.

Uperatori s većinskim unutarnjim roaming prometom iskoristili su povećanu potražnju za roamingom

Analiza iz priloženog radnog dokumenta službi pokazuje da su operatori s većinskim unutarnjim roaming prometom imali koristi od velikog povećanja potražnje za veleprodajnim uslugama roaminga, a operatori s većinskim vanjskim roaming prometom od vanjskog prometa u roamingu, unatoč tome što je znatni porast prometa isključivo u okviru RLAH-a samo mali dio (obično manje od 5 %) domaćeg prometa.

Nadoknađeni su troškovi pružanja veleprodajnih usluga roaminga

Komisija je naručila vanjsku studiju za izradu troškovnog modela učinkovite mobilne mreže u svakoj državi članici i Norveškoj te će je upotrijebiti kao jedan od parametara pri preispitivanju roaminga. Procjene koje se mogu izvesti iz tog troškovnog modela te iz dodatnih podataka o tranzitnim cijenama koje dostavljaju operatori pokazuju da su maksimalne cijene veleprodajnog roaminga, utvrđene u Uredbi o roamingu 2017., omogućile potpuni povrat troškova na veleprodajnoj razini uvećanih za maržu.

Prethodno navedeni nagli pad veleprodajnih cijena roaminga, zbog čega su prosječne veleprodajne tržišne cijene nastavile biti niže od reguliranih maksimalnih veleprodajnih tarifa, uvjerljiv su dokaz da su operatori mogli zadovoljiti sve veću potražnju veleprodajnih usluga roaminga i istodobno nadoknaditi trošak ulaganja u mrežu, uključujući trošak kapitala. Informacije o veleprodajnim cijenama za pristup mreži domaćih OPVM-ova prikupljene od Komisije dodatno potvrđuju da trenutačne maksimalne cijene omogućuju operatorima koji pružaju veleprodajne usluge roaminga da nadoknade troškove.

Na temelju Komisijine vanjske studije BEREC je proveo vlastitu procjenu veleprodajnih cijena roaminga. BEREC zaključuje da postoji određeni prostor za daljnje sniženje maksimalnih veleprodajnih cijena, a da ih se pritom zadrži na razini iznad osnovnih troškova u svim državama članicama i uključi prostor za pregovore ispod maksimalnih cijena.

Komisija će te i druge podatke uzeti u obzir pri razmatranju potrebe za daljnjom prilagodbom maksimalnih veleprodajnih cijena roaminga uz zadržavanje maksimalnih cijena višima od osnovnih troškova u svim državama članicama te njezine gospodarske važnosti.